ΣΥΣΤΑΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

να εξουσιοδοτηθεί η Επιτροπή να διαπραγματευθεί, εξ ονόματος της Ευρωπαϊκής Ένωσης, τις τροποποιήσεις της συνθήκης για την Ενεργειακή Κοινότητα

ΑΙΤΙΟΛΟΓΙΚΗ ΕΚΘΕΣΗ

Σύμφωνα με το άρθρο 11 της συνθήκης για την Ενεργειακή Κοινότητα ως «κοινοτικό κεκτημένο στον τομέα της ενέργειας» νοείται:

- Η οδηγία 2003/54/ΕΚ του Ευρωπαϊκού Κοινοβουλίου και του Συμβουλίου, της 26ης Ιουνίου 2003, σχετικά με τους κοινούς κανόνες για την εσωτερική αγορά ηλεκτρικής ενέργειας και την κατάργηση της οδηγίας 96/92/ΕΚ·

- Η οδηγία 2003/55/ΕΚ του Ευρωπαϊκού Κοινοβουλίου και του Συμβουλίου, της 26ης Ιουνίου 2003, σχετικά με τους κοινούς κανόνες για την εσωτερική αγορά φυσικού αερίου και την κατάργηση της οδηγίας 98/30/ΕΚ· και

- Ο κανονισμός (ΕΚ) αριθ. 1228/2003 του Ευρωπαϊκού Κοινοβουλίου και του Συμβουλίου, της 26ης Ιουνίου 2003, σχετικά με τους όρους πρόσβασης στο δίκτυο για τις διασυνοριακές ανταλλαγές ηλεκτρικής ενέργειας.

Δυνάμει της απόφασης αριθ. 2007/06/MC-EnC του Υπουργικού Συμβουλίου της Ενεργειακής Κοινότητας της 18ης Δεκεμβρίου 2007, τα συμβαλλόμενα μέρη έχουν επίσης την υποχρέωση να εφαρμόσουν τον κανονισμό (ΕΚ) αριθ. 1775/2005 του Ευρωπαϊκού Κοινοβουλίου και του Συμβουλίου, της 28ης Σεπτεμβρίου 2005, περί όρων πρόσβασης στα δίκτυα μεταφοράς φυσικού αερίου.

Στην Ευρωπαϊκή Ένωση, οι τέσσερις προαναφερόμενες πράξεις έχουν καταργηθεί με ισχύ από τις 3 Μαρτίου 2011 και αντικαταστάθηκαν από την οδηγία 2009/72/ΕΚ, την οδηγία 2009/73/ΕΚ, τον κανονισμό (ΕΚ) αριθ. 714/2009 και τον κανονισμό (ΕΚ) αριθ. 715/2009, νομοθετικά κείμενα που εκδόθηκαν όλα στις 13 Ιουλίου 2009. Μαζί με τον κανονισμό (ΕΚ) αριθ. 713/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για την ίδρυση Οργανισμού Συνεργασίας των Ρυθμιστικών Αρχών Ενέργειας (ACER), οι εν λόγω νέες νομοθετικές πράξεις της ΕΕ αποτελούν την «τρίτη δέσμη» νομοθετικών μέτρων για την εσωτερική αγορά ενέργειας της ΕΕ.

Το άρθρο 20 της συνθήκης για την Ενεργειακή Κοινότητα προβλέπει: «Εντός ενός έτους από την ημερομηνία έναρξης ισχύος της παρούσας συνθήκης, κάθε συμβαλλόμενο μέρος υποβάλλει στην Ευρωπαϊκή Επιτροπή, σχέδιο για την εφαρμογή της οδηγίας 2001/77/EΚ του Ευρωπαϊκού Κοινοβουλίου και του Συμβουλίου, της 27ης Σεπτεμβρίου 2001, για την προαγωγή της ηλεκτρικής ενέργειας που παράγεται από ανανεώσιμες πηγές στην εσωτερική αγορά ηλεκτρικής ενέργειας και της οδηγίας 2003/30/EΚ του Ευρωπαϊκού Κοινοβουλίου και του Συμβουλίου, της 8ης Μαΐου 2003, σχετικά με την προώθηση της χρήσης βιοκαυσίμων ή άλλων ανανεώσιμων καυσίμων για τις μεταφορές. Η Ευρωπαϊκή Επιτροπή υποβάλλει το σχέδιο κάθε συμβαλλόμενου μέρους στο Συμβούλιο Υπουργών προς έγκριση.»

Αμφότερες οι οδηγίες, οι οποίες συνιστούν το «κεκτημένο όσον αφορά τις ανανεώσιμες πηγές» της Ενεργειακής Κοινότητας, τροποποιήθηκαν από την οδηγία 2009/28/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με την προώθηση της χρήσης ενέργειας από ανανεώσιμες πηγές και την τροποποίηση και τη συνακόλουθη κατάργηση των οδηγιών 2001/77/ΕΚ και 2003/30/ΕΚ.

Στην έκθεσή της για την Ενεργειακή Κοινότητα βάσει του άρθρου 7 της απόφασης 2006/500/EΚ, η οποία εκδόθηκε στις 10 Μαρτίου 2011, η Επιτροπή θεωρεί την έγκριση και εφαρμογή της τρίτης δέσμης μέτρων και της οδηγίας 2009/28 ως μία από τις προτεραιότητες της Ενεργειακής Κοινότητας για την επίσπευση της ενσωμάτωσης της περιοχής στην ενιαία ευρωπαϊκή αγορά ενέργειας.

Βάσει του άρθρου 59 της συνθήκης για την Ενεργειακή Κοινότητα σχετικά με τη σύνθεση του Ρυθμιστικού Συμβουλίου της Ενεργειακής Κοινότητας, η Ευρωπαϊκή Ένωση αντιπροσωπεύεται «από την Ευρωπαϊκή Επιτροπή, επικουρούμενη από έναν ρυθμιστικό φορέα κάθε συμμετέχοντος και από έναν αντιπρόσωπο της Ευρωπαϊκής Ομάδας Ρυθμιστικών Αρχών για την Ηλεκτρική Ενέργεια και το Φυσικό Αέριο (ERGEG)».

Οι δραστηριότητες που ασκούνταν στο παρελθόν από την Ευρωπαϊκή Ομάδα Ρυθμιστικών Αρχών για την Ηλεκτρική Ενέργεια και το Φυσικό Αέριο (ERGEG) έχουν αναληφθεί από τον Οργανισμό Συνεργασίας των Ρυθμιστικών Αρχών Ενέργειας (ACER) και η ERGEG θα παύσει να υφίσταται από την 1η Ιουλίου 2011.

Στις 6 Μαΐου 2011, η Επιτροπή εξέδωσε απόφαση με την οποία καθορίζεται η πρόταση της Επιτροπής προς το Συμβούλιο Υπουργών της Ενεργειακής Κοινότητας σχετικά με την εφαρμογή της οδηγίας 2009/72/ΕΚ, της οδηγίας 2009/73/ΕΚ, του κανονισμού (ΕΚ) αριθ. 714/2009 και του κανονισμού (ΕΚ) αριθ. 715/2009 και την τροποποίηση των άρθρων 11 και 59 της συνθήκης για την Ενεργειακή Κοινότητα.

Το άρθρο 5 παράγραφος 2 της απόφασης 2006/500 του Συμβουλίου, της 29ης Μαΐου 2006, σχετικά με τη σύναψη από την Ευρωπαϊκή Κοινότητα της συνθήκης για την Ενεργειακή Κοινότητα, ορίζει τη διαδικασία που πρέπει να εφαρμόζεται πριν ληφθεί θέση από τα όργανα της Ενεργειακής Κοινότητας για τροποποιήσεις της συνθήκης για την Ενεργειακή Κοινότητα (άρθρο 100 περίπτωση i)).

Συνεπώς, με βάση τα ανωτέρω, η Επιτροπή συνιστά στο Συμβούλιο να την εξουσιοδοτήσει να προβεί σε διαβουλεύσεις με τα όργανα της Ενεργειακής Κοινότητας σχετικά με τις αναγκαίες προσαρμογές της συνθήκης για την Ενεργειακή Κοινότητα.

ΣΥΣΤΑΣΗ

Υπό το πρίσμα των ανωτέρω η Επιτροπή συνιστά:

- στο Συμβούλιο να εξουσιοδοτήσει την Επιτροπή να διαπραγματευτεί εξ ονόματος της Ευρωπαϊκής Ένωσης τις αναγκαίες τροποποιήσεις της συνθήκης για την ίδρυση της Ενεργειακής Κοινότητας

- σύμφωνα με τη συνθήκη, η Επιτροπή να είναι ο διαπραγματευτής της Ευρωπαϊκής Ένωσης και να διαπραγματευθεί τις τροποποιήσεις της συνθήκης για την Ενεργειακή Κοινότητα, όπως ορίζεται στις οδηγίες διαπραγμάτευσης· και

- στο Συμβούλιο να ορίσει μια επιτροπή σε διαβούλευση με την οποία πρέπει να διεξαχθεί η διαπραγμάτευση· και

- στο Συμβούλιο να εκδώσει τις οδηγίες διαπραγμάτευσης που επισυνάπτονται στην παρούσα σύσταση.

ΠΑΡΑΡΤΗΜΑ

Οδηγίες για τη διαπραγμάτευση των τροποποιήσεων της συνθήκης για την ίδρυση της Ενεργειακής Κοινότητας.

«Κοινοτικό κεκτημένο στον τομέα της ενέργειασ»

Οι τροποποιήσεις που πρέπει να συμφωνηθούν εξ ονόματος της Ευρωπαϊκής Ένωσης πρέπει να εναρμονίζονται με εκείνες που προτείνονται στην απόφαση της Επιτροπής της 6ης Μαΐου 2011.

«Κεκτημένο όσον αφορα τισ ανανεώσιμεσ πηγέσ ενέργειασ»

Οι τροποποιήσεις που πρέπει να συμφωνηθούν εξ ονόματος της Ευρωπαϊκής Ένωσης πρέπει να αναφέρονται στην υποχρέωση των συμβαλλομένων μερών να εγκρίνουν την οδηγία 2009/28 σχετικά με την προώθηση της χρήσης ενέργειας από ανανεώσιμες πηγές και την τροποποίηση και συνακόλουθη κατάργηση των οδηγιών 2001/77/ΕΚ και 2003/30/EΚ.

Ρυθμιστικό συμβούλιο της ενεργειακήσ κοινότητασ

Οι τροποποιήσεις που πρέπει να συμφωνηθούν εξ ονόματος της Ευρωπαϊκής Ένωσης πρέπει να εναρμονίζονται με εκείνες που προτείνονται στην απόφαση της Επιτροπής της 6ης Μαΐου 2011.